Document ID: 32007D0543

РЕШЕНИЕ НА СЪВЕТА
от 23 юли 2007 година
относно присъединяването на България и Румъния към Конвенцията за създаване на Европейска полицейска служба (Конвенцията за Европол)
(2007/543/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз,
като взе предвид Договора за присъединяване от 2005 г.,
като взе предвид Акта за присъединяване от 2005 г. (наричан по-нататък „Акт за присъединяване“), и по-специално член 3, параграф 4 от него,
като взе предвид препоръката на Комисията,
като взе предвид становището на Европейския парламент (1),
като има предвид, че:
(1)
Конвенцията за създаване на Европейска полицейска служба (Конвенцията за Европол) (наричана по-нататък „Конвенция за Европол“) бе подписана в Брюксел на 26 юли 1995 г. и влезе в сила на 1 октомври 1998 г.
(2)
Конвенцията за Европол бе допълнена от два протокола, подписани на 24 юли 1996 г. и 19 юни 1997 г. и влезли в сила съответно на 29 декември 1998 г. и на 1 юли 1999 г. (2).
(3)
Конвенцията за Европол бе изменена и допълнена от три други протокола, подписани на 30 ноември 2000 г. (3), 28 ноември 2002 г. (4) и 27 ноември 2003 г. (5). Протоколите от 30 ноември 2000 г. и 28 ноември 2002 г. влязоха в сила на 29 март 2007 г., а протоколът от 27 ноември 2003 г. влезе в сила на 18 април 2007 г.
(4)
Член 3, параграф 3 от Акта за присъединяване предвижда, че България и Румъния следва да се присъединят към сключените между държавите-членки конвенции и протоколи, изброени в приложение I към Акта за присъединяване, който включва, inter alia, Конвенцията за Европол и протоколите от 24 юли 1996 г., 19 юни 1997 г., 30 ноември 2000 година, 28 ноември 2002 г. и 27 ноември 2003 г. Те следва да влязат в сила за България и Румъния на датата, определена от Съвета.
(5)
Съгласно член 3, параграф 4 от Договора за присъединяване Съветът следва да направи всички необходими промени, наложителни поради присъединяването към посочените конвенции и протоколи,
РЕШИ:
Член 1
Конвенцията за Европол и протоколите от 24 юли 1996 г., 19 юни 1997 г., 30 ноември 2000 г., 28 ноември 2002 г. и 27 ноември 2003 г. влизат в сила за България и Румъния на първия ден от първия месец след датата на приемане на настоящото решение.
Член 2
Текстовете на Конвенцията за Европол и на протоколите от 24 юли 1996 г., 19 юни 1997 г., 30 ноември 2000 г., 28 ноември 2002 г. и 27 ноември 2003 г., съставени на български и румънски език и приложени към това решение, са автентични при същите условия както другите текстове на Конвенцията за Европол и упоменатите протоколи.
Член 3
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 23 юли 2007 година.

Labels: 18
15
5